2017. gada Noteikumi Nr.

Rīgā (prot. Nr.            . §)

**Grozījumi Ministru kabineta 2009. gada 1. septembra noteikumos Nr. 981 "Bērnu nometņu organizēšanas un darbības kārtība"**

Izdoti saskaņā ar

Izglītības likuma

14. panta 25. punktu un

Epidemioloģiskās drošības likuma

38.1panta pirmo daļu

1. Izdarīt Ministru kabineta 2009. gada 1. septembra noteikumos Nr. 981 "Bērnu nometņu organizēšanas un darbības kārtība" (Latvijas Vēstnesis, 2009, 141. nr.) šādus grozījumus:

1.1. izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Izglītības likuma 14. panta 25. punktu un Epidemioloģiskās drošības likuma 38.1panta pirmo daļu";

1.2. izteikt 8.8. apakšpunktu šādā redakcijā:

"8.8. slēdz rakstisku līgumu ar dalībnieka likumisko pārstāvi par dalībnieka (tai skaitā ārvalstnieka) uzņemšanu nometnē. Līgumā nosaka dalībnieka, likumiskā pārstāvja un organizētāja tiesības un pienākumus. Ja nometnē piedalās dalībnieku (tai skaitā ārvalstnieku) grupa, kurai ir viens likumiskais pārstāvis, rakstisku līgumu ar likumisko pārstāvi slēdz par visiem grupas dalībniekiem kopumā. Ja nometnes dalībnieks kalendāra gada laikā piedalās vairākās viena organizētāja rīkotajās nometnēs, var slēgt vienu līgumu ar dalībnieka likumisko pārstāvi;";

***Komentārs:*** *Slēdzot līgumu ar dalībnieka likumisko pārstāvi, par dalību vairākās viena organizētāja nometnēs, nepieciešams līgumā atrunāt šo nometņu norises laikus.*

1.3. izteikt 10.8.4. apakšpunktu šādā redakcijā:

"10.8.4. tās ārstniecības personas vai ārstniecības iestādes kontakttālrunis un atrašanās vieta, ar kuru ir noslēgta vienošanās par medicīnisko pakalpojumu sniegšanu;";

1.4. papildināt noteikumus ar 10.11. un 10.12. apakšpunktu šādā redakcijā:

"10.11. pedikulozes pārbaudi dalībniekiem nometnes pirmajā dienā, kuru veic ārstniecības persona vai ārstniecības iestādes (ar kuru organizētājs noslēdzis vienošanos par medicīnisko pakalpojumu sniegšanu) darbinieks;

***Komentārs:*** *No 2017.gada 1.oktobra pedikulozes pārbaude būs jāveic nometnes pirmajā dienā, kuru veiks ārstniecības persona vai ārstniecības iestādes (ar kuru noslēgta vienošanās par medicīnisko apkalpošanu) darbinieks. Tas nozīmē, ka ārstniecības personai šī veiktā pārbaude jāfiksē arī žurnālā, norādot pārbaudes datumu un pārbaudīto nometnes dalībniekus sarakstu.*

10.12. nometnes atbilstību vismaz šādām higiēnas prasībām:

10.12.1. nometnes teritorija ir sakopta, labiekārtota un dalībniekiem droša;

10.12.2. nometnes ēkā vai tās tuvumā neatrodas institūcijas (objekti), kuru darbība var apdraudēt dalībnieku drošību un veselību;

10.12.3. nometnē tiek nodrošināta sadzīves atkritumu savākšana un uzglabāšana slēgtos konteineros, kuri atrodas vismaz 20 metru attālumā no ēku logiem, vai speciāli šim nolūkam paredzētos noslēgtos atkritumu maisos, kurus nogādā atkritumu uzglabāšanas vietā;

10.12.4. nometnē ir nodrošinātas nepieciešamās telpu grupas, vietas vai zonas nometnes programmas īstenošanai – mācībām, atpūtai, sportam, ēšanai, gulēšanai, personīgās higiēnas ievērošanai;

10.12.5. diennakts nometnēs dalībniekiem ir nodrošināts viegli kopjams gulēšanas inventārs. Dalībnieku gultas veļu un dvieļus maina ne retāk kā reizi 10 dienās. Netīro veļu līdz mazgāšanai uzglabā atsevišķi šim nolūkam paredzētā maisā vai tvertnē;

10.12.6. diennakts nometnēs ir nodrošināta vieta vai telpa īslaicīgai dalībnieka izolācijai infekcijas slimību gadījumos, līdz ierodas likumiskie pārstāvji vai neatliekamās medicīniskās palīdzības dienesta pārstāvji;

10.12.7. nometnes laikā peldēšanās pieļaujama tikai drošās peldvietās un dienas gaismā. Peldēšanos organizē peldvietās, kas iekļautas valsts monitoringa programmā vai kurās pirms nometnes darbības uzsākšanas ir veikta peldvietas ūdens kvalitātes pārbaude jebkurā šajā jomā akreditētā laboratorijā;

***Komentārs:*** *Pirms izvēlēties nometnes norises vietu, pārliecinieties, vai tuvumā esošā peldvieta atbilst 10.12.7.punkta prasībām. Peldvietu ūdens kvalitātes monitoringa rezultāti 2017.gada peldsezonā ir pieejami Veselības inspekcijas mājas lapā.* *Ja peldvieta ir konkrētās pašvaldības pārraudzībā, jānoskaidro, vai ir veikta peldvietas ūdens kvalitātes pārbaude. Ja ir, tad atsevišķa pārbaude nav nepieciešama. Ja nometne plānots organizēt privātīpašumā, kurā ir peldvieta, šāds dokuments jāprasa vietas īpašniekam.*

10.12.8. nometnē izmantotais dzeramais ūdens atbilst dzeramā ūdens obligātajām nekaitīguma prasībām vai arī tiek izmantots rūpnieciski fasēts dzeramais ūdens;

10.12.9. nometnes telpās nodrošina tīrību un kārtību. Telpu mitro uzkopšanu veic pēc nepieciešamības, bet ne retāk kā reizi dienā. Tualetes un dušas telpas, kā arī sanitāri tehniskās ierīces uzkopj pēc vajadzības, bet ne retāk kā divas reizes dienā, izmantojot dezinfekcijas līdzekļus;

10.12.10. nometnes dušas un tualetes telpām lieto atsevišķu uzkopšanas inventāru;

10.12.11. nometnē nodrošina vietu vai telpu uzkopšanas inventāra uzglabāšanai. Dezinfekcijas līdzekļus uzglabā dalībniekiem nepieejamā vietā.";

1.5. papildināt noteikumus ar 13.1.5.1apakšpunktu šādā redakcijā:

"13.1.5.1 ja attiecināms, informācija, ka dalībnieka veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā;";

***Komentārs:*** *Dalībnieka likumiskajam pārstāvim ir pienākums sniegt informāciju gadījumos, ja bērna veselības aprūpe jau tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, tas ir: bērns regulāri apmeklē kādu no sporta skolām, šajos gadījumos darbosies MK noteikumi Nr.594 “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība.*

1.6. izteikt 13.2. apakšpunktu šādā redakcijā:

"13.2. ja dalībnieks piedalās diennakts nometnē, – triju mēnešu laikā pirms nometnes darbības uzsākšanas izsniegtu ģimenes ārsta vai ārstējošā ārsta izziņu (vai tās kopiju, uzrādot oriģinālu) par dalībnieka veselības stāvokli un rekomendācijām (izņemot dalībniekus, kuru veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā).";

***Komentārs:*** *No 2017.gada 1.jūlija dienas nometnēs dalībnieka ārsta zīme nebūs nepieciešama. Taču, ieteikums nometņu organizētājiem, līgumā iekļaut punktu par likumiskā pārstāvja atbildību, apliecinot, ka uz nometni ir atvests vesels bērns.*

*Ārsta zīme nebūs nepieciešama sporta skolu organizētajās nometnēs, bērniem,*  *kuru veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā. Bet var būt gadījumi, ka sportists piedalīsies cita organizētāja nometnēs, šajos gadījumos nometnes organizētājs ir tiesīgs palūgt likumiskajiem pārstāvjiem iesniegt ārsta zīmes kopiju, kura tika izsniegta šim bērnam sporta skolā.*

1.7. papildināt noteikumus ar 13.1punktu šādā redakcijā:

"13.1 Šo noteikumu 13. punktā minētās prasības nav attiecināmas uz jaunsargiem Jaunsardzes un informācijas centra rīkotajos pasākumos."

***Komentārs:*** *Ārsta zīme nebūs nepieciešama jaunsargiem - Jaunsardzes un informācijas centra rīkotajos pasākumos, jo viņu veselības aprūpe tiek veikta saskaņā ar MK noteikumiem Nr.770 “Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību”.*

2. Šo noteikumu 1.4. apakšpunkts stājas spēkā 2017. gada 1. oktobrī.

3. Noteikumi stājas spēkā 2017. gada 1. jūlijā.

Ministru prezidents Māris Kučinskis

Izglītības un zinātnes ministrs Kārlis Šadurskis